ྒོ། དྲུག་པ་ཤིས་པ་བརྗོད་པ་ནི། ལས་ཐམས་ཅད་པའི་ཆུ་དང་ཨ་མྲི་ཏས་ཡོན་བདག་བསང་། མེ་ཏོག་འཛིན་དུ་བཅུག་ནས། ཁྲོ་བོ་སྤྱན་དྲངས། བསྟོད་པ། བདེན་བདར་བྱ་ཞིང་། སྦྱིན་བདག་འཁོར་དང་བཅས་པ་བཀྲ་ཤིས་པར་བྱེད་པ་ལ་བར་དུ་གཅོད་པར་བརྩམས་པའི་བགེགས་ཀྱི་ཚོགས་ཐམས་ཅད་སའི་ཕྱོགས་འདིར་མ་གནས་པར་གཞན་དུ་སོང་ཤིག ཅེས་བརྗོད། ཨ་མྲི་ཏ་དང་། ཨཥྚ་བཟླས་རོལ་མོ་དྲག་ཏུ་བྱས་ལ་བགེགས་བསལ་ལོ། །དེ་ནས་བཀྲ་ཤིས་ཀྱི་རྫས་བརྒྱད་མདུན་དུ་བྱས་ལ། བསང་སྦྱངས། སྟོང་པའི་ངང་ལས་མཾ་ལས་བྱུང་བའི་བཀྲ་ཤིས་པའི་རྫས་བརྒྱད་སྦྱིན་བདག་ལ་སོགས་པའི་སེམས་ཅན་ཐམས་ཅད་ཀྱི་ཚེ་དང་བསོད་ནམས་དང་འབྱོར་པ་ཐམས་ཅད་རྒྱས་པའི་ནུས་པ་དང་ལྡན་པར་བསམས་ལ། ཨོཾ་ཨཱཿཧཱུྃ་གིས་བྱིན་གྱིས་བརླབས་ལ། དཔོན་སློབ་ཀུན་གྱིས། མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཞེས་སོགས་དང་། སྔོན་བཅོམ་ལྡན་འདས་སོགས་ནས། དེང་འདིར་རབ་ཏུ་གནས་པ་ལེགས་པར་བྱས་པའི་རྟེན་འདི་དང་། སྦྱིན་བདག་གིས་ཐོག་དྲངས་སེམས་ཅན་ཐམས་ཅད་མེ་ལོང་གི་རྫས་ལ་བརྟེན་ནས་བཀྲ་ཤིས་པར་གྱུར་ཅིག ཅེས་བརྗོད། དེ་བཞིན་འོག་
་་་་་གི་ཝཾ། ཞོ། དུར་བ། བིལ་ཝ། དུང་། ལི་ཁྲི། ཡུངས་ཀར།
མ་རྣམས་ལའང་འགྲེ། བཀྲ་ཤིས་ཀྱི་རྫས་རྣམས་རྟེན་ལ་དབུལ་ཞིང་། ཡོན་བདག་རྣམས་ཀྱང་རེག་ཏུ་གཞུག བདུན་པ་རྟེན་མཆོད་པ་ནི། རབ་གནས་ལྷའི་མདུན་དུ་མཆོད་པ་གསར་པ་བཤམས། བྱིན་གྱིས་བརླབས། སྟོང་གསུམ་འདིའམ་སྟོང་གསུམ་གཞན་དག་ན། སོགས་དང་། བསྟོད་པ་ཅི་རིགས་པས་བསྟོད། བརྒྱད་པ་བསོད་ནམས་བསྔོ་བ་ནི། ཡན་ལག་བདུན་པ་རྒྱས་བསྡུས་གང་རུང་སྔོན་དུ་འགྲོ་བས་བསྔོ་བ་དང་། སྨོན་ལམ་རྣམ་དག་བྱའོ། །དགུ་པ་སློབ་དཔོན་མཆོད་པ། སྦྱིན་བདག་གི་དཔོན་སློབ་བསྙེན་བཀུར་གྱིས་མཉེས་པར་བྱའོ། །བཅུ་པ་དགའ་སྟོན་བྱ་བ་ནི། བསྙེན་བཀུར་རྒྱས་པར་བྱ། ཙ་རུ་ལྷ་ལ་ཕུལ་བའི་ལྷག་མ་ཚོགས་པ་ཐམས་ཅད་ལ་དྲངས་བ་སོགས་བྱ་ཞིང་། བདེ་གཤེགས་ལྷག་མ་འདི་དག་ནི། །ཟོ་ཤིག་སྡིག་པ་བྱང་བར་འགྱུར། །ཞེས་བརྗོད། བཅུ་གཅིག་པ་སླར་ཡང་ཤིས་པ་བྱ་བ་ནི་བཀྲ་ཤིས་ཀྱི་ཚིགས་སུ་བཅད་པ་ཕུན་སུམ་ཚོགས་པ་ལ་སོགས་གང་ཡང་རུང་བ་བྱ། བཅུ་གཉིས་པ་ལས་ཀྱི་རྗེས་བསྡུ་བ་དང་། གོང་གི་དཀྱིལ་འཁོར་གྱི་གཤེགས་སུ་གསོལ་བ་འདིར་བྱ་སྟེ། ཡིག་བརྒྱ་ལན་གསུམ་བརྗོད་ལ། རྫོགས་སངས་རྒྱས་དང་དེ་ཡི་སྲས། །སོགས་བརྗོད་ཅིང་། རྡུལ་ཚོན་གྱི་དཀྱིལ་འཁོར་གཤེགས་གསོལ་བྱ། རས་བྲིས་ཡིན་ན། ཡིག་བརྒྱའི་རྗེས་ལ་མ་འབྱོར་བ་དང་། ཞེས་སོགས་ཀྱིས་བཟོད་པར་གསོལ། གང་དག་ཕྱོགས་བཅུ་སོགས་ཀྱིས་བརྟན་བཞུགས་བྱ། གང་ལྟར་ཡང་། མིག་ཏུ་གཏི་མུག་རྡོ་རྗེ་མ། །སོགས་དང་། ཨོཾ་སརྦ་ཏ་ཐཱ་ག་ཏ་ཀ་ཡ་ཝཀྐ་ཙིཏྟ་བཛྲ་སྭ་བྷ་ཝ་ཨཏྨ་ཀོ྅ཧྃ། ཞེས་བརྗོད། རབ་གནས་ཀྱི་མངའ་དབུལ་གྱི་གླིང་བཞི་དང་། ཁྲུས་སྟེགས་སོགས་བསྡུ་ཞིང་། ལས་ཀྱི་རྗེས་མི་མངོན་པར་བྱ། བཅུ་གསུམ་པ་སྦྱིན་སྲེག་བྱ་བ་ནི། ཆོ་གའི་ལྷག་ཆད་ཁ་བསྐང་བའི་ཕྱིར་མཚན་མོ་ཞི་བའི་སྦྱིན་སྲེག་བྱ། མ་འགྲུབ་ན་ཡི་གེ་བརྒྱ་པ་མང་དུ་བཟླས། ཆོ་ག་རྒྱས་པའི་རིམ་པའོ། །གཉིས་པ་འབྲིང་དུ་བྱ་བ་ནི། མཆོད་གཏོར་འབུལ་བ་སོགས་ཡོ་བྱད་རྣམས་ཚོགས་པར་བྱས་ལ། སང་ཐོ་རངས་རྟེན་གྱི་དྲུང་དུ་འདུག་སྟེ། ཐོ་རངས་བདག་བསྐྱེད་ཅེས་པ་སྔོན་འགྲོ་གཏོར་མ་ནས་དང་ཡོ་བྱད་བྱིན་རླབས་ཙམ་བྱ། ལམ་དུས་བླངས། དཀྱིལ་འཁོར་བསྡུ། དེ་ནས་བུམ་པ་གཉིས་སམ་གསུམ་གྱི་དང་པོ་རྣམ་རྒྱལ་བུམ་པར་ལྷ་དགུ། ལས་བུམ་དུ་བདུད་རྩི་འཁྱིལ་བ། གསུམ་པ་ཁྲུས་བུམ་ལ་རྫས་རྣམས་བླུག སོ་སོའི་སྔགས་བཟླས་པས་བྱིན་གྱིས་བརླབས། བུམ་པ་གཉིས་ལས་མེད་ན། ལས་བུམ་དུ་ཁྲུས་ཀྱི་རྫས་བླུག་པ་ལ་སོ་སོའི་སྔགས་བཟླས། རྟེན་སྦྱང་བ་ནས་ལས་ཀྱི་རྗེས་བསྡུ་བའི་བར་སྔར་བཤད་པ་བཞིན་བྱ། ཆོ་ག་འབྲིང་དུ་བྱ་བའི་རིམ་པའོ། །གསུམ་པ་བསྡུས་པ་ནི། མཆོད་གཏོར་བཤམས་ནས་བུམ་བཟླས་བར་འབྲིང་ལྟར་བྱ། དེ་ནས་རྟེན་སྦྱང་བ་ནས་སྤྱན་དབྱེ་བའི་བར་སྔར་ལྟར་བྱས། གསོལ་གདབ་དང་མཆོད་བསྟོད་རྒྱས་པས་མངའ་དབུལ་བྱས་ལ། བཀྲ་ཤིས་ཀྱི་ཚིགས་བཅད་དང་། རབ་ཏུ་གནས་པའི་སྔགས་ཀྱིས་མངའ་དབུལ་ཞིང་མེ་ཏོག་གི་ཆར་དབབ་པ་དངོས་གཞི་ཡིན་ལ། གཏོར་མ་སྦྱིན་པ་དང་། ཆོས་སྐྱོང་བསྒོ་བ་སོགས་རྗེས་ཀྱི་ཆོ་ག་རྣམས་སྔར་ལྟར་བྱ། འོན་ཀྱང་འབྲིང་བསྡུས་ལ། དཀྱིལ་འཁོར་མཆོད་དེ་དངོས་གྲུབ་བླང་བ་དང་། བཟོད་པར་གསོལ་ཏེ་གཤེགས་སུ་གསོལ་བ་མི་དགོས། ཆོ་ག་འབྲིང་བསྡུས་གཉིས་ལ་མདུན་བསྐྱེད་མེད་པས་དབང་བསྐུར་རྒྱས་པ་མེད། བདག་བསྐྱེད་ལམ་དུས་བླང་བའི་གང་ཟག་དེས་ཆོ་ག་འབྲིང་བསྡུས་གང་རུང་ལ་བརྟེན་པའི་རབ་གནས་ཀྱི་རྟེན་ལ་དབང་བསྐུར་ལམ་དུས་ཀྱི་དབང་རྒྱས་འབྲིང་གང་རུང་བྱེད་པ་ཕྱག་ལེན་ལ་མཛད་པ་འགའ་རེ་གཟིགས་གསུངས་སོ། །ལམ་དུས་དབང་དང་མ་འབྲེལ་བར་བདག་བསྐྱེད་རྐྱང་པ་ཙམ་ལ་བརྟེན་པ་ཡིན་ན། དབང་བསྐུར་དུས་དབང་ལྷ་སྤྱན་དྲངས་མཆོད་བསྟོད། བཅོམ་ལྡན་དེ་བཞིན་གཤེགས་པ་ཀུན། །སོགས་དང་། སངས་རྒྱས་རྣམས་ནི་ཐམས་ཅད་ཀྱི། །ནས། ཨོཾ་བཛྲི་བྷ་ཝ་ཨ་བྷི་རིཉྩ་ཧཱུྃ། དབང་བསྐུར། སྐུ་གང་དྲི་མ་དག ཆུ་ལྷག་མ་ཡར་ལུད་པ་ལས་རྡོ་རྗེ་འཆང་གིས་དབུར་བརྒྱན། སོགས། སོ་སོའི་རིགས་བདག་གིས་རྒྱས་གདབ། འབྲིང་བསྡུས་གང་རུང་གི་དབང་ལ་འདི་ལྟར་རུང་བ་དོན་གསལ། བཀྲ་ཤིས་རྒྱ་མཚོ། འཕགས་པའི་སཾ་གྷ་མི་ཏྲ་རྣམས་ཀྱི་དགོངས་པ་དེ་ལྟར་འབྱུང་གསུངས། གཞན་རྒྱས་པ་དོན་གསལ་དང་བཀྲ་ཤིས་རྒྱ་མཚོ་སོགས་སུ་ཤེས་པར་བྱའོ། །ཞེས་པ་དེ་རྣམས་ཀྱིས་མཁས་པ་ཡོན་ཏན་དཔལ་བཟང་པོའི་གསུང་རབ་དགེ་ལེགས་རྒྱ་མཚོ་ནས་འབྱུང་ཚུལ་བཤད་ཟིན་ཏོ།། །།འདིར་སྨྲས་པ། ཀུན་མཁྱེན་མཁྱེན་པའི་དབང་པོ་ཡོངས་འཛིན་རྗེ། །རྗེ་བཙུན་བཙུན་པའི་མཆོག་གྱུར་གསུང་རབ་གང་། །གང་དག་དག་པའི་ཡིད་ཀྱིས་ལེན་བྱེད་དེ། །དེ་བཞིན་གཤེགས་པ་རྣམས་ཀྱིས་སྲས་ལྟར་སྐྱོངས། །བར་སྐབས་ཀྱི་ཚིགས་སུ་བཅད་པའོ། །དེ་ཡན་གྱི་རབ་ཏུ་གནས་པ་དངོས་གཞིའི་ཆོ་ག་གཙོ་བོར་གྱུར་པའི་སྦྱོར་དངོས་རྗེས་གསུམ་དུ་ཉེ་བར་མཁོ་བའི་ལེགས་བཤད་རྣམས་བསྟན་ཟིན་ནས་གནས་སྐབས་འགའ་ཞིག་ཏུ་མཁོ་བའི་ཨརྒའི་ཆོ་ག་ཀུན་མཁྱེན་རིན་པོ་ཆེའི་གསུང་རབ་ལས་འབྱུང་བ་བཞིན་བཤད་པར་བྱ་སྟེ། རྟེན་སྙིང་པ་ལ་བྱ་བའི་ཨརྒའི་ཆོ་ག་ནི། ངན་པ་བཟང་པོར་སྤོ་བ་དང་། དམའ་བ་ནས་མཐོ་བར་སྤོ་བ་དང་། ཆུང་ངུ་ཆེན་པོར་སྤོ་བ་དང་། རྙིང་པ་གསོ་བ་རྣམས་ལ་རུང་གི གཞན་ལ་ནི་མི་རུང་ངོ་། །ཇི་ལྟར་བྱ་བ་ནི། རྟེན་དེའི་དྲུང་དུ་ཆུ་གཉིས་སྔོན་འགྲོའི་ཉེར་སྤྱོད་དང་གཏོར་མ་གཅིག་བཤམ། རང་ཡི་དམ་གང་འདོད་ཀྱི་བསྒོམ་བཟླས་རྫོགས་པར་བྱ་སྟེ། མཆོད་པ་བསང་སྦྱངས་བྱིན་རླབས་བྱས་ནས། ཚིགས་བཅད་སྔགས་གང་ཡང་རུང་བས་མཆོད། རྟེན་དེ་ཉིད་ཀྱི་བསྟོད་པའམ་རིགས་ལྔའི་བསྟོད་པས་བསྟོད། གཏོར་མའང་བསང་སྦྱངས་བྱིན་རླབས་བྱས་ནས། ཨ་ཀཱ་རོའི་སྔགས་ཀྱིས་ཆོས་སྐྱོང་ལ་ཕུལ། བདག་དང་སེམས་ཅན་ཐམས་ཅད་ཀྱི་དོན་དུ་བདེ་བར་གཤེགས་པའི་རྟེན་རྙིང་པ་སྤོ་བའམ་གསོ་བར་འཚལ་ཞིང་། སང་ནང་པར་བགྱིད་པར་འཚལ་ཞེས་པའམ། ད་ནི་བགྱིད་པར་འཚལ་ཞེས་པ་སྐབས་ཐོབ་དང་སྦྱར་ཏེ་གསོལ་བ་གདབ། དེ་ནས་མེ་ལོང་གཡའ་ཡོངས་དག་པ་ཅིག་སྨྱུག་མ་ལ་བཏགས་པ་རྟེན་དེའི་དྲུང་དུ་བཙུགས་ཏེ་གཟུགས་བརྙན་འཆར་དུ་བཅུག འདི་ལྟར་བསམ་སྟེ། རྟེན་འདི་གང་ཟག་ཁྱད་པར་ཅན་གྱི་རབ་ཏུ་གནས་པ་བྱས་པ་ཡིན་ཡང་། མེ་ལོང་གི་གཟུགས་བརྙན་ལ་སྤོ་བར་རུང་སྟེ། དེའི་རྒྱུ་མཚན་རྟེན་འདི་བདེན་ན་མེ་ལོང་གི་གཟུགས་བརྙན་ཡང་བདེན། མེ་ལོང་གི་གཟུགས་བརྙན་མི་བདེན་ན་རྟེན་འདི་ཡང་མི་བདེན་པའི་ཕྱིར་ཏེ། བཅོམ་ལྡན་འདས་ཀྱིས་ཆོས་ཐམས་ཅད་མེ་ལོང་གི་ནང་གི་གཟུགས་བརྙན་ལྟར་མི་བདེན་པར་གསུངས་པའི་ཕྱིར་རོ་སྙམ་དུ་ཡུན་རིང་དུ་བསམས། དེ་ནས་མེ་ལོང་གི་གཟུགས་བརྙན་དེའི་ནང་དུ་རྟེན་དེའི་དམ་ཚིག་པ་བསྐྱེད། པོ་སྟི་སོགས་ཡིན་ན་བསྒྱུར་གཞི་གང་ཡིན་པ་དེ་བསྐྱེད། གནས་གསུམ་བྱིན་གྱིས་བརླབས། ཡེ་ཤེས་པ་བཅུག་པའི་ཚབ་ཏུ་རྟེན་རྙིང་པ་དེའི་ཡེ་ཤེས་པ་བཅུག་ལ་མཆོད་བསྟོད་བསྡུས་པ་བྱས་ནས་སྟེང་འོག་མི་འཁྲུག་པའི་མཚན་མ་བྱས་ཏེ། དར་སེར་པོས་གཡོགས་པའི་རྒྱབ་ངོས་སུ་རྒྱབ་བཏབ་ལ། རྟེན་གསར་པ་དེའི་རབ་གནས་བྱེད་བྱེད་དུ་ཁ་མི་ཕྱེ་བར་མཆོད་པ་དང་བཅས་ཏེ་དབེན་པར་བཞག་གོ །དེ་ནས་རྟེན་གསར་པའི་རབ་གནས་ཀྱི་ཡེ་ཤེས་པ་གཞུག་པའི་ཚེ་མེ་ལོང་ཁ་ཕྱེ་སྟེ་དེའི་ནང་གི་ལྷ་ཡང་རྟེན་གསར་པ་ལ་གཞུག ཆོ་ག་གཞན་རྣམས་དཀྱུས་བཞིན་བྱའོ། །རྟེན་རྙིང་པའི་ས་རྡོ་རྣམས་གསར་པ་ལ་བསྲེ་བའམ། ཆུའི་སྐྱེ་བོ་ལ་ཕན་པའི་ཕྱིར་དུ་ཆུ་ནང་དུ་བླུག་པའམ། མཆོད་རྟེན་ལྟ་བུ་བྱས་ཏེ་རབ་གནས་བྱེད་པ་གང་རུང་བྱའོ། །དེ་རྣམས་ཀྱིས་རབ་གནས་དོན་གསལ་གྱི་དགོངས་དོན་རྣམས་ཞིབ་ཏུ་ཕྱེ་བ་མ་ལུས་པ་བསྟན་ཟིན་ཏོ།། །།འདིར་སྨྲས་པ། རིག་གནས་ལྔ་ལས་བཟོ་ཡི་རིག་བྱེད་ཀྱི། །བདེ་བར་གཤེགས་པའི་སྐུ་གསུང་ཐུགས་ཀྱི་རྟེན། །ལེགས་བཞེངས་རབ་གནས་ཚུལ་བཞིན་བགྱིད་པ་འདི། །བསྟན་དང་འགྲོ་ལ་ཕན་བདེའི་རྩ་བར་བཤད། །དེས་ན་རབ་གནས་གཞུང་དོན་ཟབ་མོ་རྣམས། །ཚུལ་བཞིན་རྟོགས་ན་བསྟན་པའི་ཞབས་ཏོག་དང་། །འགྲོ་དོན་གཞན་ལས་ཆེ་བ་འདུག་སྙམ་པའི། །ངེས་པའི་ཤེས་པ་སྐྱེས་ནས་ཚུལ་འདི་སྦྱར། །དེ་ཕྱིར་བདག་བློ་རབ་གསལ་སྒྲོན་མེ་ཡིས། །གོང་མའི་གསུང་རབ་ངོ་མཚར་བང་མཛོད་རྣམས། །ལེགས་པར་བལྟས་ནས་ཟབ་དོན་ཀུན་བསྡུས་པའི། །བསྟན་བཅོས་འདི་ནི་རིན་ཆེན་གཏེར་མཛོད་ཡིན། །དེས་ན་འདི་ལ་སྐལ་བཟང་དཔྱོད་ལྡན་རྣམས། །ལེགས་པར་ལྟོས་ལ་ལེགས་བཤད་རི་མོར་བྲིས། །མཁས་མང་དབུས་སུ་ངོ་མཚར་གཏམ་འདི་དག །སྨྲ་བར་གྱིས་དང་མགྲིན་པ་མཛེས་པར་འགྱུར། །ཐུབ་དབང་གཉིས་པ་ས་སྐྱ་པཎ་ཆེན་གྱིས། །སྒྲ་ལ་འཇུག་པ་ཞེས་བྱའི་གསུང་རབ་ལས། །དེང་སང་དུས་ན་ལོ་གྲངས་རྒན་གྱུར་ན། །བླུན་པོ་རྣམས་ཀྱང་གཙུག་ཏོར་ཇི་བཞིན་བསྟེན། །ཤེས་རབ་རྒྱ་མཚོའི་ངོགས་ལྟར་ཡངས་པ་ཡང་། །གཞོན་ནུར་གྱུར་ན་ཚད་མར་འཛིན་པ་དཀོན། །ཞེས་གསུངས་དེ་བཞིན་དེང་སང་འདི་ན་ཡང་། །ཁོ་བོ་སྐྱེས་དང་སྦྱངས་པའི་བློ་གྲོས་ཀྱིས། །གསུང་རབ་རྒྱ་མཚོའི་དོན་ལ་དབང་འབྱོར་པ། །འདི་ལ་ཚིག་རེ་ཙམ་ལའང་རྨོངས་པ་ཡི། །རྒན་པོ་རྣམས་ཀྱིས་ངོ་མཚར་འཛིན་པ་ཉུང་། །དེ་ལྟ་ན་ཡང་རང་ཉིད་གསུང་རབ་ལ། །གོམས་པ་ལྷུར་ལེན་ཕྱིར་དང་རྗེས་འཇུག་གི །བློ་གསལ་རེ་རེ་ཙམ་ལའང་ཕན་རུང་སྙམ། །བཤད་པ་འདི་ལ་ཉེས་འགའ་མེད་སྙམ་སེམས། །ཨེ་མ་སྐལ་བཟང་སྤྱོད་ལྡན་གཟུར་གནས་རྣམས། །ཐོག་མར་སྔགས་འཆང་ཆོས་ཀྱི་རྒྱལ་པོ་ཡི། །གསུང་རབ་དངོས་གྲུབ་འབྱུང་བ་ཞིབ་ཏུ་སློབ། །དེ་རྗེས་རྗེ་བཙུན་ཆེན་པོའི་དོན་གསལ་དང་། །ཁོ་བོའི་ལེགས་བཤད་རིན་ཆེན་གཏེར་མཛོད་འདི། །བལྟས་ན་རབ་གནས་དོན་ཀུན་རྟོགས་པར་འགྱུར། །འདི་སྦྱར་དགེ་བས་བདག་ཅག་དཔོན་སློབ་རྣམས། །ཚེ་རིང་ནད་མེད་དོན་གཉིས་མཐར་ཕྱིན་ཞིང་། །ཕྱི་མ་བདེ་བ་ཅན་དུ་སྐྱེ་བར་ཤོག །ཅེས་རབ་གནས་དོན་གསལ་གྱི་དགོངས་དོན་རྣམས་ཞིབ་ཏུ་ཕྱེ་བ་ལེགས་པར་བཤད་པ་རིན་པོ་ཆེའི་གཏེར་མཛོད་ཅེས་བྱ་བ་འདི་ནི། འཇམ་མགོན་གྲུབ་པའི་དཔའ་བོ་པདྨའི་རྣམ་སྤྲུལ་བསོད་ནམས་དབང་པོ་དང་། བྱང་ཆུབ་སེམས་དཔའ་ཞི་འཚོའི་རྣམ་པར་སྤྲུལ་པ་རྒྱལ་སྲས་སྦས་པའི་རྣལ་འབྱོར་སྔགས་འཆང་གྲགས་པ་བློ་གྲོས། དཀྱིལ་འཁོར་རྒྱ་མཚོའི་ཁྱབ་བདག་དྲུག་པ་རྡོ་རྗེ་འཆང་ཆེན་པོ་ཉིད་གཞན་ངོར་ངུར་སྨྲྀག་གི་བླ་གོས་འཆང་བ་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན། སྔོན་གྱི་སྐྱེས་བུ་ཆེན་པོ་ཚུལ་ཁྲིམས་འབར་གྱི་སྐུའི་སྤྲུལ་པ་སྤྱན་སྔ་རིན་པོ་ཆེ་ཀུན་དགའི་མཚན་ཅན་ལ་སོགས་ཏེ་ཡོངས་འཛིན་ཆོས་བཞིན་དུ་སྤྱོད་པ་དུ་མའི་ཞབས་རྡུལ་སྤྱི་བོས་ལེན་པ་དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། རྗེ་བཙུན་ཆེན་པོའི་རབ་གནས་དོན་གསལ། རྡོ་རྗེ་འཆང་གི་གསེར་སྐུ་རྡོ་རྗེ་འཆང་བཞེངས་ཚུལ། གསང་འདུས་ལ་བརྟེན་པའི་རབ་གནས་བཀྲ་ཤིས་རྒྱ་མཚོ། ཀུན་མཁྱེན་རིན་པོ་ཆེའི་ཀྱཻ་རྡོར་ལ་བརྟེན་པའི་རབ་གནས་དགེ་ལེགས་རྒྱ་མཚོ། སྙིགས་དུས་ཀྱི་བསྟན་པའི་ཉི་མ་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་གྱིས་མཛད་པའི་རབ་གནས་དངོས་གྲུབ་འབྱུང་བ་སོགས་དང་། རྗེ་དཀོན་མཆོག་དཔལ་ལྡན་གྱིས་མཛད་པའི་རབ་གནས་དཔལ་འབྱོར་རྒྱ་མཚོ། རྗེ་རྡོ་རྗེ་འཆང་གི་དངོས་སློབ་ཆོས་རྗེ་ཤེས་རབ་རྒྱ་མཚོ་བ་དང་། སྡོམ་བརྩོན་དཔལ་གྱི་ཡེ་ཤེས་ཀྱིས་མཛད་པའི་རབ་གནས་ཀྱི་བཤད་པའི་ཟིན་བྲིས་མཐོང་བ་རྣམ་གྲོལ་དང་། མིག་ཐུར་གསལ་བྱེད་སྒྲོན་མེ་གཉིས་དང་། རྒྱལ་ཚབ་དམ་པའི་གསུང་བཞིན་བྲིས་པའི་མཁས་པ་ཡོན་ཏན་དཔལ་བཟང་པོས་མཛད་པའི་རབ་གནས་ཀྱི་ཆོ་གའི་དོན་འགྲེལ་དགེ་ལེགས་རྒྱ་མཚོ་ཞེས་བྱ་བ་དང་། གཞན་ཡང་ཤར་ཆེན་ཡེ་ཤེས་རྒྱལ་མཚན། ཆོས་རྗེ་དཔལ་གྱི་རྒྱལ་མཚན། ཉག་བྲེ་ཡོན་ཏན་འོད་ཟེར། ཆོས་རྗེ་ནམ་མཁའ་བ། པཎ་ཆེན་གྲགས་པ་རྡོ་རྗེ། ཆོས་རྗེ་ལུ་ཕུ་བ་ནམ་མཁའ་སྨོན་ལམ་རྣམས་ཀྱིས་མཛད་པའི་གནོད་སྦྱིན་འཁོར་ལོ་བྲིས་སྒྲུབ་ཀྱི་ཡི་གེ་སྔགས་ཀྱི་སྒྲ་སྒྲུབ་དང་བཅས་པ་དང་། གཞན་ཡང་ཞྭ་ལུ་ལོ་ཙཱ་ཆེན་པོའི་གསུང་རྒྱུན་དྲི་མ་མེད་པའི་ཡི་གེ་ངོ་མཚར་ཅན་དང་། འཕགས་པ་ཀླུ་སྒྲུབ་ཀྱིས་མཛད་པའི་གཟུང་ཀྱི་རྩ་བ་མདོར་བསྡ